Hlaudi vandag in arbeidshofHlaudi Motsoeneng. Argieffoto: news.iafrica.com Hlaudi Motsoeneng, die omstrede voormalige hoof van die SAUK, sal Woensdag in die arbeidshof moet verduidelik hoekom hy nie persoonlik verantwoordelik gehou moet word vir die onregmatige afdanking van agt joernaliste by die SAUK toe hy aan die stuur van die openbare uitsaaier was nie. Die arbeidshof het op 11 Mei ŉ aansoek van Solidariteit toegestaan om Motsoeneng saam met Simon Tebele, die waarnemende hoof van nuus by die SAUK, as respondente by hul kostebevel teen die SAUK te voeg. Motsoeneng het nie opgedaag vir sy hofverskyning op 15 Augustus nie en daar was ook geen regsverteenwoordigers wat sy afwesigheid kon verduidelik nie. Tebele het toe alleen verskyn en gesê hy voel nie gesond nie. Regter David Gush het die saak tot 6 September uitgestel. Gush het vereis dat Tebele en Motsoeneng Woensdag teenwoordig moet wees en bygevoeg die saak sal in hul afwesigheid aangehoor word sou hulle nie opdaag nie. Die SAUK het na bewering sy regsverteenwoordigers aan dié saak onttrek.